**Национална кръгла маса**

**"Българският език в глобализиращия се свят"**

**(11 юни, домакин: Великотърновски университет,**

**катедра "Съвременен български език" към Филологическия факултет)**

Участие в срещата са потвърдили декани, заместник декани, ръководители на катедри по български език от филологическите факултети на Софийския, Пловдивския, Шуменския, Югозападния и Великотърновския университет. По предварителна информация от 5-те държавни университета ще се съберат около 40 експерти  по официалния по Конституция език – българския, в най-високия етап на образование – висшето, в трите му степени: бакалавър, магистър, доктор. Ще се изкажат и познавачи на национални политики в образованието по официалните/националните езици в ЕС.

Въпроси, които ще бъдат предмет на дискусията:

* статусът на българския език в Конституцията на Република България и произлизащите от нея отговорности на университетските преподаватели по български език;
* закон за българския език и неговият обхват в цялостния обществен живот на българската държава;
* минимални стандарти от страна на държавата (МОН) за българистична компетентност и професионална квалификация в системата на висшето образование в професионалните направления,  непосредствено обвързани с ограмотяването (начален етап, ПН 1.2.), предметното обучение (прогимназиален етап, ПН 1.3.), гимназиалното образование в общообразователния и в профилиращия сегмент (ПН 1.3.);
* ясно разграничение между университетската базисна подготовка по български език и литература от методическите умения да се преподават тези базисни знания в различните етапи на образование;
* симетричност и асиметричност в придобиваните професионални квалификации за учител по български език и литература в ПН 2.1. и ПН 1.3.: "Българска филология" като единична акредитирана специалност спрямо "двойните" специалности за учител по два предмета (породена необходимост за норматив в редица училища в малки и средни откъм население селища) – в ПН 1.3. учителската специалност по два предмета е натоварена с последните изменения в съответната наредба на МОН с по-голям "методически" хорариум, което намали драстичнио часовете за базисното научно знание  (напр. Български език и история, Български език и чужд език и т.н.);
* ролята на висшето образование (пряка и косвена) и на концепциите за университетски специалности, свързани с българския език в рамките на университетската автономия – спрямо процедурите за национално оценяване и акредитация /НАОА/ и нормативни документи на МОН, касаещи учебните планове – за резултатите от единствената задължителна държавна матура (по български език);
* дефицит на профилирана университетска подготовка на учители  по български език като втори за работа във всички етапи на училищно образование в региони със специфични етно-демографски характеристики (ролята на МОН за изработване на адекватна стратегия за ограмотяване и за придвижване към по-висока образователна степен на ученици, за които българският не е първи/майчин език);
* наложително участие на университетски експерти по български език при изработване на рамките на учебното съдържание (единни държавни стандарти) в програмите по български език в етапите на училищно образование;
* наложителна корекция на пропуски в  Националния класификатор на професиите в частта за специалисти с висше образование, чиято базисна подготовка се основава на компетенции по български език;
* наукометричният статус на българистичните научни издания и привеждането му към съпоставими стандарти в ЕС и създаването на среда за развитие на академичната българистика в чужбина като неотложно преодоляване на закъснели държавни политики за авторитета на българския език по света ...

Форумът ще придобие още публичност и след края си чрез отзвук и в медиите, ще се настоява за провеждане на конкретни политики, за някои от които държавата е закъсняла. Университетските преподаватели ще се ангажират обсъжданите въпроси не само да бъдат "чути", но и да се създаде среда на диалогичност межу академичните среди и институциите, които създават закони, нормативни документи и провеждат съответните политики. Опитът ни показва, че имаме дефицит на екипна работа и бихме желали с общи усилия да преодолеем натрупаните проблеми и пропуски. Изхождаме и от позицията, че, освен в национален план, имаме важната професионална мисия да поставим българския език във всичките му аспекти на функциониране на съпоставима платформа с другите езици на Европейския съюз и в региона на югоизточна Европа. Отношение към тази мисия, освен българистите филолози и езиковедите на първо място, имат също така  историци, етнолози, културни антрополози, политици от целия спектър, държавни експерти в различни институции, президентската институция и цялата нация.

проф. д-р Ценка Иванова, декан на Филологическия факултет (ВТУ)

проф. д-р Мария Илиева, ръководител на Катедрата по съвременен български език (организатор)

Линк към програмата на събитието: <https://rnd.uni-vt.bg/npres/1712/1719/%D0%9F%D0%A0%D0%9E%D0%93%D0%A0%D0%90%D0%9C%D0%90_%D0%91%D1%8A%D0%BB%D0%B3%D0%B0%D1%80%D1%81%D0%BA%D0%B8%D1%8F%D1%82_%D0%B5%D0%B7%D0%B8%D0%BA_%D0%B2_%D0%B3%D0%BB%D0%BE%D0%B1%D0%B0%D0%BB%D0%B8%D0%B7%D0%B8%D1%80%D0%B0%D1%89%D0%B8%D1%8F_%D1%81%D0%B5_%D1%81%D0%B2%D1%8F%D1%82.pdf>